Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
fra Diego Deklić tajnik provincije, vikar, ekonom, tel. 254-348
i fra Tomislav Ćurić knjižničar
Zadar, 2. listopada 2011.

33(88)2011.

Sveti Frane 4. listopada 2011.
Sv. Mise su u 8,30 u 10 i 19 sati

Evanđelje Mt 21,33-43 Vinograd će iznajmiti drugim vinogradarima. Čitanje svetog Evanđelja po Mateju U ono vrijeme: Reče Isus glavarima svećeničkim i starješinama narodnim: »Drugu prispodobu čujte! Bijaše neki domaćin koji posadi vinograd, ogradi ga ogradom, iskopa u njemu tijesak i podiže kulu pa ga iznajmi vinogradarima i otputova. Kad se približilo vrijeme plodova, posla svoje sluge vinogradarima da uzmu njegov urod. A vinogradari pograbe njegove sluge pa jednoga istukoše, drugog ubiše, a trećega kamenovaše. I opet posla druge sluge, više njih nego prije, ali oni i s njima postupiše jednako. Naposljetku posla k njima sina svoga misleći: ‘Poštovat će mog sina.’ Ali kad vinogradari ugledaju sina, rekoše među sobom: ‘Ovo je baštinik! Hajde da ga ubijemo i imat ćemo baštinu njegovu!’ I pograbe ga, izbace iz vinograda i ubiju. Kada dakle dođe gospodar vinograda, što će učiniti s tim vinogradarima?« Kažu mu: »Opake će nemilo pogubiti, a vinograd iznajmiti drugim vinogradarima što će mu davati urod u svoje vrijeme.« Kaže im Isus: »Zar nikada niste čitali u Pismima: Kamen što ga odbaciše graditelji postade kamen zaglavni.Gospodnje je to djelo – kakvo čudo u očima našim! Zato će se – kažem vam – oduzeti od vas kraljevstvo Božje i dat će se narodu koji donosi njegove plodove!« Riječ Gospodnja.

TEŽNJA ZA VLADANJEM (Mt 21,33-43)
Isus izriče parabolu – poruku – svećenicima (odgovornima za religioznost) i farizejima (oni koji imaju korektan stav i ponašanje ali su bez duha – nacionalnim predstavnicima). Svaki je čovjek trs Božji i Božji vinograd. Isto tako svaki narod i sva vremena. Govori nam antropološkim slikama koje su razumljive na razini ljudskih odnosa i ljudskog doživljavanja, da bi im saopćio i razjasnio odnos Boga i prema Bogu.
Iako mi danas ne razumijemo više ni najprirodnije slike vinograda i vinogradara. Postavlja se pitanje zašto ljudi odbacuju Boga i Isusa Krista? Da li je posrijedi racionalni razlog ili interesni razlog? Smeta li Bog ljudima? Da li sami ljudi pretendiraju da zasjednu na Božje mjesto? Problem je kod predstavnika religija: mjesto da budu službenici u Božjem svijetu i Božjem narodu napast je da postanu gospodari.
Postave se na Božje mjesto (tako se umisle da Bog samo preko njih komunicira) pa smetaju da se komunicira s Bogom van njih, a ne dozvoljavaju ni direktnu komunikaciju. Tu napast je vrlo dobro uočio Dostojevski u svojem romanu Braća Karamazovi – Veliki inkvizitor. To je klerikalizacija Boga. Postavljaju se ograde čovjeku i Bogu. Koliko li je ljudi ostalo "bez Boga" baš zato što su neki 'okupirali' njegovo mjesto i dekorirali se Isusovim znakovima, a u stvari manjkao im je Isusov duh i dobrota. Sve su svjetske religije u istoj opasnosti: sve pretendiraju da se samo preko njih i na njihov način može do Boga.
Ovo je problem ekumenizma i uzajamnog priznavanja kršćanskih Crkava. Razni su putovi, a vjera je osobna. Istinsko iskustvo Boga uvijek je otvoreno za bratstvo svijeta. Da, Isus je povjerio svoju misiju apostolima, kršćanima, ali ne da vladaju nego da služe, a svatko tko ide Isusovim putom usmjeren je prema Bogu i Bog je otvoren prema njemu. Postavlja se pitanje, da li nekada izgleda kao da sam Isus svojom misijom smeta baš onima koji u ime njegovo navještaju Boga i Božju dobrotu? Čini se da se neke stvari događaju u Kristovoj Crkvi koje je Krist osuđivao; duge rese, prva mjesta, učitelji, oci...
Vlastiti nazori, vlastita ideologija ne smiju se potpisati Isusovim imenom. Ne smije se vladati u njegovo ime. A izgleda da apetit za vladalaštvom ne preže ni pred "sinom Božjim" ni pred Isusom Kristom, ni pred Bogom. Takvi žele zasjesti na njegovo mjesto. Nekada nam nešto izgleda kao odbačeno.
Koliko je dobrih djela i čina ljubavi izgubljeno? Isus nas uvjerava da su djela ljubavi nepropadljiva. "Kamen kojega odbaciše postaje ugaoni kamen". Nekada odbačene, sporedne ideje postaju vodilje. Mislilo se da je s religijom gotovo, a ona ponovno postaje ugaoni kamen ljudskom rodu. Tko god bude u Isusovoj misiji a ne ispunjava bit će mu oduzeta misija i predana drugome. Da li Crkva ispunjava svoju misiju ili će njezina misija biti predana drugome?
Kršćanski plod treba biti ljubav i zajedništvo. Ovi plodovi nisu rezervirani privilegiranima. Često oni koji se ne deklariraju kao Kristovi ostvaruju njegovu misiju bolje od samih kršćana. Svi smo pozvani da činimo dobro, da ljubimo...
Još je jedna vrlo važna poruka današnje Isusove parabole – strpljivost. Isus je utjelovljenje božanske strpljivosti. Cijeli Isusov život objavljenje je strpljivosti. Nikoga 'od prve' (a i nikako) ne odbacuje. Tamo gdje se ne služe također je strpljiv.
Bog je trajno strpljiv s ljudima jer ih ljubi. Samo se s ljubavlju ostvaruje strpljivost. Isus čovjeka nikada ne postavlja "između mrkve i batine". Dapače, vrlo rijetko upotrebljava riječi prijetnje, pa i onda kada govori o ljudskoj propasti. Do konca života svakome čovjeku pruža priliku obraćenja ljubavi i dobroti. Dobro se čini se iz zapovijedi nego iz dubine bića.
Isto tako ne može se biti dobar radi straha ljudskog ili Božjeg. Zato je vrlo važnu u čovjeku probuditi dobrotu i ljubav, koja drijema u svakom biću. Iza toga ona će se prelijevati na druge i samom čovjeku postati povratno smirenje u utjeha.
Marjan Jurčević

27. nedjelja kroz godinu A (Mt 21,33-43)
Gospodine! Slušaju Te glavari svećenički i starješine narodne. Oni misle da su vlasnici Saveza i zato iz njega isključuju sve grješnike, a pogani uopće nemaju pristup u Savez spasenja. Budući da se u tom smislu Ti drukčije ponašaš od njih, oni će i Tebe izbaciti.
Plod trsa - krv je prolivena za mene, a prouzrokovali su to nevjerni vinogradari koji postadoše ubojice.
Danas se trebam upitati: Tvoji su protivnici uspjeli čuti Tvoju riječ kao sebi osobno upravljenu. A ja, prijatelj Tvoj, tako često slušam iste riječi, a one prolaze mimo mojih ušiju i mimo moga srca.
Radnici očekuju plaću za svoj rad, ali Gospodar očekuje plodove rada. Primio sam milost djetinjstva, otvorila su mi se vrata Crkve, član sam Božjega naroda. Donose li te milosti svoj rod?
Kad bi Ti danas došao i zatražio plodove moje berbe života, kako bih Te primio? A doći će čas kad ćeš to tražiti.
Neka me ovo evanđelje neprestano upozorava da nisam gospodar primljenih darova, nego samo upravitelj povjerenih mi dobara.
Priredio: Dario Miletić

Antipendij na oltaru sv. Frane

Mir na putu
Neka bude tvoja volja,
Gospodine, Bože naš
i Bože otaca naših
i prati nas u miru,
naše korake na put mira
upravi,
u miru nas uzdrži
i u životu
da živimo radost i prijateljstvo
do luka naših želja.
Oslobodi nas svakog neprijatelja,
koji nas na putu čeka,
koji nam želi naškoditi,
a prije svega boli
koja tišti i hara zemljom.
Blagoslovi rad naših ruku.
Dopusti da osjetimo tvoju milost
punu ljubavi,
i tvoj samilosni pogled, da
u tvojim očima milosrđe nađemo
i u očima sviju koje susrećemo.
Počuj naše uzdisaje,
jer si Bog koji čuješ i uslišavaš
naš plač i naše molitve.
Blagoslovljen budi, Bože,
koji uslišavaš molitve naše.
Neka te Gospodin blagoslovi i neka te prati,
neka njegovo lice nad tobom svijetli,
neka ti on bude milostiv.
Neka Gospodin k tebi svrne svoje oči
i neka ti bude milostiv.
DI

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Nedjelja 2. X. XXVII. Nedjelja kroz godinu, Anđeli čuvari — Drugi dan Trodnevnice sv. Frani
Ponedjeljak: 3. X: Kandida, Svjetlana - Obred preminuća sv. Frane poslije Mise
Utorak 4. X. SV. FRANJO NAŠ ZAŠTITNIK. Mise su u 8,30 u 10 i 19 sati
Srijeda 5. X. Flavijan, Flora
Četvrtak 6. X. Bruno, Renato, Verica
Petak 7. X. Gospa od Rožarija
Subota 8. X Pelagija, sv. Šime
Nedjelja 9. X. XXVIII. Nedjelja kroz godinu, Dionizije, Denis
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18,30 sati.
Prve nedjelje u mjesecu sastanak s FSR-om sat vremena prije večernje mise
Euharistijsko klanjanje: u petak poslije Mise .
Krunicu molimo svaki dan u 18,30 sati. LISTOPADSKA POBOŽNOST

PODNO GRIJANJE U CRKVI SV. FRANE
2. listopada. Bogu hvala i svima hvala za pomoć pri uređenju poda crkve a sada podnog grijanja. Ovoga tjedna na blagdan sv. Jeronima Provincijskog zaštitnika pušteno je solarno grijanje u probni rad. Idućeg tjedna slijedi postavljanje elektronike za grijanje crkve i samostana. Molimo Vas da nam pomognete prema svojim mogućnostima ostvariti ovaj projekt i isplatiti izvedene radove.
Svaki Vaš dar je dobrodošao i unaprijed Vam zahvaljujemo.
Za sve koji žele uplatiti novac na žiro račun mogu preuzeti uplatnicu u sakristiji.
Vi možete svoje priloge uplatiti za grijanje u sakristiji ili preko žiro računa:
Samostan sv. Frane u Zadru Hypo Alpe-Adria Bank d. d., Zagreb:
2500009-1101027824 s naznakom da je to za crkvu i samostan
sv. Frane u Zadru.

Posebno preporučamo pogledajte nedjeljna i blagdanska čitanja u PPT i PPS prezentacijama.
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)